CELEX: 32019D1749
Language: fi
Date: 2019-10-14 00:00:00
Title: Neuvoston päätös (EU) 2019/1749, annettu 14 päivänä lokakuuta 2019, Irlannin esittämästä pyynnöstä osallistua joihinkin Schengenin säännöstön määräyksiin, jotka koskevat laaja-alaisten tietojärjestelmien operatiivisesta hallinnoinnista vapauden, turvallisuuden ja oikeuden alueella vastaavaa Euroopan unionin virastoa (eu-LISA)

22.10.2019   
               
               
                  FI
               
               
                  Euroopan unionin virallinen lehti
               
               
                  L 268/73
               
            
         NEUVOSTON PÄÄTÖS (EU) 2019/1749,
         annettu 14 päivänä lokakuuta 2019,
         Irlannin esittämästä pyynnöstä osallistua joihinkin Schengenin säännöstön määräyksiin, jotka koskevat laaja-alaisten tietojärjestelmien operatiivisesta hallinnoinnista vapauden, turvallisuuden ja oikeuden alueella vastaavaa Euroopan unionin virastoa (eu-LISA)
         EUROOPAN UNIONIN NEUVOSTO, joka
         ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, osaksi Euroopan unionia sisällytetystä Schengenin säännöstöstä tehdyn pöytäkirjan N:o 19 4 artiklan,
         ottaa huomioon Irlannin hallituksen Euroopan unionin neuvoston puheenjohtajalle 12 päivänä huhtikuuta 2019 päivätyllä kirjeellä esittämän pyynnön saada osallistua tiettyihin kyseisessä kirjeessä mainittuihin Schengenin säännöstön määräyksiin,
         sekä katsoo seuraavaa:
         
                     (1)
                  
                  
                     Neuvosto antoi päätöksellä 2002/192/EY (1) Irlannille luvan osallistua joihinkin Schengenin säännöstön määräyksiin kyseisessä päätöksessä säädetyin edellytyksin.
                  
               
                     (2)
                  
                  
                     Euroopan parlamentin ja neuvoston asetuksella (EU) N:o 1077/2011 (2) perustettiin vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaava eurooppalainen virasto, josta käytetään yleisesti nimitystä eu-LISA ja jonka on määrä varmistaa toisen sukupolven Schengenin tietojärjestelmän (SIS II), viisumitietojärjestelmän (VIS) ja Eurodac-järjestelmän sekä niiden viestintäinfrastruktuurien tiettyjen osien operatiivinen hallinnointi sekä mahdollisesti muiden vapauden, turvallisuuden ja oikeuden alueen laaja-alaisten tietojärjestelmien operatiivinen hallinnointi erillisten, Euroopan unionin toiminnasta tehdyn sopimuksen (SEUT) 67–89 artiklaan perustuvien unionin säädösten pohjalta.
                  
               
                     (3)
                  
                  
                     Neuvosto antoi päätöksellä 2012/764/EU (3) Irlannille luvan osallistua asetukseen (EU) N:o 1077/2011 siltä osin kuin asetus liittyy VISin ja niiden SIS II:n osien, joihin Irlanti ei osallistu, operatiiviseen hallinnointiin.
                  
               
                     (4)
                  
                  
                     Euroopan parlamentin ja neuvoston asetus (EU) 2018/1726 (4), jolla kumottiin asetus (EU) N:o 1077/2011, hyväksyttiin 14 päivänä marraskuuta 2018. Asetuksella (EU) 2018/1726 perustetaan vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaava Euroopan unionin virasto (eu-LISA), jäljempänä ’virasto’, joka korvaa asetuksella (EU) N:o 1077/2011 perustetun viraston ja on sen seuraaja. Asetuksen (EU) 2018/1726 mukaisesti viittauksia kumottuun asetukseen (EU) N:o 1077/2011 pidetään viittauksina asetukseen (EU) 2018/1726 kyseisen asetuksen liitteessä olevan vastaavuustaulukon mukaisesti.
                  
               
                     (5)
                  
                  
                     Asetuksen (EU) 2018/1726 mukaisesti virasto vastaa Schengenin tietojärjestelmän (SIS), VISin ja Eurodac-järjestelmän operatiivisesta hallinnoinnista. Virasto vastaa myös rajanylitystietojärjestelmän (EES), DubliNetin sekä Euroopan matkustustieto- ja -lupajärjestelmän (ETIAS) valmistelusta, kehittämisestä tai operatiivisesta hallinnoinnista. Viraston vastuulle saatetaan antaa myös muiden vapauden, turvallisuuden ja oikeuden alueen laaja-alaisten tietojärjestelmien valmistelu, kehittäminen ja operatiivinen hallinnointi, jos SEUT 67–89 artiklaan perustuvissa asiaa koskevissa unionin säädöksissä niin säädetään.
                  
               
                     (6)
                  
                  
                     SIS-järjestelmä on osa Schengenin säännöstöä. Euroopan parlamentin ja neuvoston asetuksilla (EU) 2018/1861 (5) ja (EU) 2018/1862 (6) säännellään SIS-järjestelmän perustamista, toimintaa sekä SIS-järjestelmän käyttöä rajatarkastuksissa ja poliisiyhteistyössä ja rikosasioissa tehtävässä oikeudellisessa yhteistyössä. Lisäksi asetuksella (EU) 2018/1860 (7) säännellään SIS-järjestelmän käyttöä laittomasti oleskelevien kolmansien maiden kansalaisten palauttamiseksi. Kun asetuksia (EU) 2018/1861 ja (EU) 2018/1862 aletaan soveltaa, ne korvaavat tällä hetkellä kyseisiin asioihin sovellettavat Euroopan parlamentin ja neuvoston asetuksen (EY) N:o 1987/2006 (8) ja neuvoston päätöksen 2007/533/YOS (9). Irlanti on kuitenkin osallistunut ainoastaan päätöksen 2007/533/YOS ja asetuksen (EU) 2018/1862, joilla kehitetään päätöksen 2002/192/EY 1 artiklan a kohdan ii alakohdassa tarkoitettuja Schengenin säännöstön määräyksiä, hyväksymiseen.
                  
               
                     (7)
                  
                  
                     Myös VIS on osa Schengenin säännöstöä. Irlanti ei osallistunut VISin perustamista, toimintaa tai käyttöä koskevien säädösten eli neuvoston päätöksen 2004/512/EY (10), Euroopan parlamentin ja neuvoston asetuksen (EY) N:o 767/2008 (11) ja neuvoston päätöksen 2008/633/YOS (12) hyväksymiseen, eivätkä nämä säädökset sido Irlantia.
                  
               
                     (8)
                  
                  
                     Eurodac-järjestelmä ei ole osa Schengenin säännöstöä. Irlanti on osallistunut Eurodac-järjestelmän perustamista, toimintaa ja käyttöä koskevan Euroopan parlamentin ja neuvoston asetuksen (EU) N:o 603/2013 (13) hyväksymiseen, ja asetus sitoo Irlantia.
                  
               
                     (9)
                  
                  
                     EES on osa Schengenin säännöstöä. Irlanti ei osallistunut EES:n perustamista, toimintaa ja käyttöä koskevan Euroopan parlamentin ja neuvoston asetuksen (EU) 2017/2226 (14) hyväksymiseen, eikä asetus sido Irlantia.
                  
               
                     (10)
                  
                  
                     Myös ETIAS on osa Schengenin säännöstöä. Irlanti ei osallistunut ETIASin perustamista, toimintaa ja käyttöä koskevan Euroopan parlamentin ja neuvoston asetuksen (EU) 2018/1240 (15) hyväksymiseen, eikä asetus sido Irlantia.
                  
               
                     (11)
                  
                  
                     DubliNet ei ole osa Schengenin säännöstöä. Komission asetus (EY) N:o 1560/2003 (16), jolla perustetaan erillinen suojattu sähköinen tiedonsiirtokanava DubliNet, sitoo Irlantia.
                  
               
                     (12)
                  
                  
                     Koska Irlanti osallistuu Eurodac-järjestelmään ja DubliNetiin sekä osittain myös SIS-järjestelmään, sillä on oikeus osallistua viraston toimintaan siltä osin kuin virasto vastaa asetuksen (EU) 2018/1862 mukaisesti SIS-järjestelmän sekä Eurodac-järjestelmän ja DubliNetin operatiivisesta hallinnoinnista.
                  
               
                     (13)
                  
                  
                     Virasto on yksi oikeushenkilö ja sillä on yhtenäinen organisatorinen ja rahoituksellinen rakenne. Tämän mukaisesti virasto perustettiin SEUT 288 artiklan mukaisesti yhdellä säädöksellä, jota sovelletaan kaikilta osiltaan kaikissa jäsenvaltioissa, joita se sitoo. Tämä sulkee pois mahdollisuuden soveltaa asetusta Irlannissa vain osittain. Näin ollen olisi toteutettava tarvittavat toimenpiteet sen varmistamiseksi, että asetusta (EU) 2018/1726 sovelletaan kaikilta osiltaan Irlantiin.
                  
               
                     (14)
                  
                  
                     Irlanti ilmoitti Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan N:o 21 4 artiklan mukaisesti komissiolle ja neuvostolle 12 päivänä huhtikuuta 2019 päivätyillä kirjeillä aikomuksestaan hyväksyä asetuksen (EU) 2018/1726 Eurodac-järjestelmään ja DubliNetiin liittyvät säännökset.
                  
               
                     (15)
                  
                  
                     Komissio vahvisti SEUT 331 artiklan 1 kohdassa määrätyn menettelyn mukaisesti 23 päivänä heinäkuuta 2019 annetulla päätöksellä, että asetusta (EU) 2018/1726 sovelletaan Irlantiin siltä osin kuin sen säännökset liittyvät Eurodac-järjestelmään ja DubliNetiin. Kyseisessä päätöksessä säädetään, että asetus (EU) 2018/1726 tulee voimaan Irlannin osalta samana päivänä kuin neuvoston päätös Irlannin pyynnöstä osallistua asetuksen (EU) 2018/1726 säännöksiin, jotka liittyvät SIS-järjestelmään, sellaisena kuin siitä säädetään asetuksessa (EU) 2018/1861, joka korvaa asetuksen (EY) N:o 1987/2006, ja asetuksessa (EU) 2018/1860, sekä VIS-, EES- ja ETIAS-järjestelmiin.
                  
               
                     (16)
                  
                  
                     Ensimmäinen edellytys Irlannin osallistumiselle asetuksen (EU) 2018/1726 säännöksiin täyttyi, kun komission päätös hyväksyttiin 23 päivänä heinäkuuta 2019.
                  
               
                     (17)
                  
                  
                     Jotta perussopimusten sekä sovellettavien pöytäkirjojen noudattaminen voidaan varmistaa ja samalla turvata asetuksen (EU) 2018/1726 yhtenäisyys ja johdonmukaisuus, Irlanti on pyytänyt neuvostolle osoitetulla 12 päivänä huhtikuuta 2019 päivätyllä kirjeellä lupaa saada osallistua asetukseen (EU) 2018/1726 Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, osaksi Euroopan unionia sisällytetystä Schengenin säännöstöstä tehdyn pöytäkirjan N:o 19, jäljempänä ’Schengen-pöytäkirja’, 4 artiklan mukaisesti siltä osin kuin asetuksen (EU) 2018/1726 säännöksissä viitataan viraston vastuuseen SIS-järjestelmän, sellaisena kuin siitä säädetään asetuksessa (EU) 2018/1861, joka korvaa asetuksen (EY) N:o 1987/2006, ja asetuksessa (EU) 2018/1860, operatiivisesta hallinnoinnista sekä VIS-, EES- ja ETIAS-järjestelmien operatiivisesta hallinnoinnista.
                  
               
                     (18)
                  
                  
                     Neuvosto tunnustaa Irlannin oikeuden esittää Schengen-pöytäkirjan 4 artiklan mukaisesti pyyntö saada osallistua asetuksen (EU) 2018/1726 säännöksiin siltä osin kuin Irlanti ei osallistu kyseiseen asetukseen muilla perusteilla.
                  
               
                     (19)
                  
                  
                     Irlannin osallistuminen asetukseen (EU) 2018/1726 ei vaikuta siihen, että Irlanti ei tällä hetkellä osallistu eikä voi osallistua kolmansien maiden kansalaisten vapaata liikkuvuutta, viisumipolitiikkaa ja jäsenvaltioiden ulkorajojen ylittämistä koskeviin Schengenin säännöstön määräyksiin. Asetuksessa (EU) 2018/1726 on sen vuoksi tähän Irlannin erityisasemaan liittyviä erityisiä säännöksiä, erityisesti siltä osin kuin on kyse rajoitetusta äänioikeudesta viraston hallintoneuvostossa.
                  
               
                     (20)
                  
                  
                     Euroopan unionin neuvoston sekä Islannin tasavallan ja Norjan kuningaskunnan välillä viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (17) 3 artiklan nojalla perustetulle sekakomitealle on ilmoitettu tämän päätöksen valmistelusta kyseisen sopimuksen 5 artiklan mukaisesti.
                  
               
                     (21)
                  
                  
                     Euroopan unionin, Euroopan yhteisön ja Sveitsin valaliiton välillä Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (18) 3 artiklan nojalla perustetulle sekakomitealle on ilmoitettu tämän päätöksen valmistelusta kyseisen sopimuksen 5 artiklan mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Päätösten 2002/192/EY ja 2012/764/EU mukaisesti Irlanti osallistuu asetukseen (EU) 2018/1726 siltä osin kuin asetus liittyy VIS-järjestelmän ja niiden SIS-järjestelmän osien, joihin Irlanti ei osallistu, sekä EES- ja ETIAS-järjestelmien operatiiviseen hallinnointiin.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 14 päivänä lokakuuta 2019.
            
               
                  Neuvoston puolesta
               
               
                  Puheenjohtaja
               
               J. LEPPÄ
            
         
         
            (1)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (2)  Euroopan parlamentin ja neuvoston asetus (EU) N:o 1077/2011, annettu 25 päivänä lokakuuta 2011, vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta (EUVL L 286, 1.11.2011, s. 1).
         
            (3)  Neuvoston päätös 2012/764/EU, annettu 6 päivänä joulukuuta 2012, Irlannin esittämästä pyynnöstä osallistua joihinkin Schengenin säännöstön määräyksiin, jotka koskevat vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamista (EUVL L 337, 11.12.2012, s. 48).
         
            (4)  Euroopan parlamentin ja neuvoston asetus (EU) 2018/1726, annettu 14 päivänä marraskuuta 2018, vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavasta Euroopan unionin virastosta (eu-LISA) sekä asetuksen (EY) N:o 1987/2006 ja neuvoston päätöksen 2007/533/YOS muuttamisesta ja asetuksen (EU) N:o 1077/2011 kumoamisesta (EUVL L 295, 21.11.2018, s. 99).
         
            (5)  Euroopan parlamentin ja neuvoston asetus (EU) 2018/1861, annettu 28 päivänä marraskuuta 2018, Schengenin tietojärjestelmän (SIS) perustamisesta, toiminnasta ja käytöstä rajatarkastuksissa, Schengenin sopimuksen soveltamisesta tehdyn yleissopimuksen muuttamisesta ja asetuksen (EY) N:o 1987/2006 muuttamisesta ja kumoamisesta (EUVL L 312, 7.12.2018, s. 14).
         
            (6)  Euroopan parlamentin ja neuvoston asetus (EU) 2018/1862, annettu 28 päivänä marraskuuta 2018, Schengenin tietojärjestelmän (SIS) perustamisesta, toiminnasta ja käytöstä poliisiyhteistyössä ja rikosasioissa tehtävässä oikeudellisessa yhteistyössä, neuvoston päätöksen 2007/533/YOS muuttamisesta ja kumoamisesta sekä Euroopan parlamentin ja neuvoston asetuksen (EY) N:o 1986/2006 ja komission päätöksen 2010/261/EU kumoamisesta (EUVL L 312, 7.12.2018, s. 56).
         
            (7)  Euroopan parlamentin ja neuvoston asetus (EU) 2018/1860, annettu 28 päivänä marraskuuta 2018, Schengenin tietojärjestelmän käytöstä laittomasti oleskelevien kolmansien maiden kansalaisten palauttamiseksi (EUVL L 312, 7.12.2018, s. 1).
         
            (8)  Euroopan parlamentin ja neuvoston asetus (EY) N:o 1987/2006, annettu 20 päivänä joulukuuta 2006, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 381, 28.12.2006, s. 4).
         
            (9)  Neuvoston päätös 2007/533/YOS, tehty 12 päivänä kesäkuuta 2007, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 205, 7.8.2007, s. 63).
         
            (10)  Neuvoston päätös 2004/512/EY, tehty 8 päivänä kesäkuuta 2004, viisumijärjestelmän (VIS) perustamisesta (EUVL L 213, 15.6.2004, s. 5).
         
            (11)  Euroopan parlamentin ja neuvoston asetus (EY) N:o 767/2008, annettu 9 päivänä heinäkuuta 2008, viisumitietojärjestelmästä (VIS) ja lyhytaikaista oleskelua varten myönnettäviä viisumeja koskevasta jäsenvaltioiden välisestä tietojenvaihdosta (VIS-asetus) (EUVL L 218, 13.8.2008, s. 60).
         
            (12)  Neuvoston päätös 2008/633/YOS, tehty 23 päivänä kesäkuuta 2008, jäsenvaltioiden nimeämien viranomaisten ja Europolin pääsystä tekemään hakuja viisumitietojärjestelmästä (VIS) terrorismirikosten ja muiden vakavien rikosten torjumiseksi, havaitsemiseksi ja tutkimiseksi (EUVL L 218, 13.8.2008, s. 129).
         
            (13)  Euroopan parlamentin ja neuvoston asetus (EU) N:o 603/2013, annettu 26 päivänä kesäkuuta 2013, Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä sekä vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta annetun asetuksen (EU) N:o 1077/2011 muuttamisesta (EUVL L 180, 29.6.2013, s. 1).
         
            (14)  Euroopan parlamentin ja neuvoston asetus (EU) 2017/2226, annettu 30 päivänä marraskuuta 2017, rajanylitystietojärjestelmän (EES) perustamisesta jäsenvaltioiden ulkorajat ylittävien kolmansien maiden kansalaisten maahantuloa, maastalähtöä ja pääsyn epäämistä koskevien tietojen rekisteröimiseksi ja edellytysten määrittämisestä pääsylle EES:n tietoihin lainvalvontatarkoituksissa sekä Schengenin sopimuksen soveltamisesta tehdyn yleissopimuksen ja asetusten (EY) N:o 767/2008 ja (EU) N:o 1077/2011 muuttamisesta (EUVL L 327, 9.12.2017, s. 20).
         
            (15)  Euroopan parlamentin ja neuvoston asetus (EU) 2018/1240, annettu 12 päivänä syyskuuta 2018, Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta (EUVL L 236, 19.9.2018, s. 1).
         
            (16)  Komission asetus (EY) N:o 1560/2003, annettu 2 päivänä syyskuuta 2003, niiden perusteiden ja menettelyjen vahvistamisesta, joiden mukaisesti määritetään kolmannen maan kansalaisen johonkin jäsenvaltioon jättämän turvapaikkahakemuksen käsittelystä vastuussa oleva jäsenvaltio, annetun neuvoston asetuksen (EY) N:o 343/2003 soveltamista koskevista säännöistä (EUVL L 222, 5.9.2003, s. 3).
         
            (17)  EYVL L 176, 10.7.1999, s. 36.
         
            (18)  EUVL L 53, 27.2.2008, s. 52.